CELEX: 62020TN0528
Language: bg
Date: 2020-08-18 00:00:00
Title: Дело T-528/20: Иск, предявен на 18 август 2020 г. — Kočner/Европол

12.10.2020   
            
            
               BG
            
            
               Официален вестник на Европейския съюз
            
            
               C 339/29
            
         
      Иск, предявен на 18 август 2020 г. — Kočner/Европол
      (Дело T-528/20)
      (2020/C 339/37)
      Език на производството: словашки
      
         Страни
      
      
         Ищец: Marián Kočner (Братислава, Словакия) (представители: M. Mandzák и M. Para, адвокати)
      
         Ответник: Агенция на Европейския съюз за сътрудничество в областта на правоприлагането (Европол)
      
         Искания
      
      Ищецът иска от Общия съд:
      
                  —
               
               
                  да осъди ответника да му заплати сумата от 100 000 EUR и
               
            
                  —
               
               
                  да осъди ответника да заплати съдебните разноски в производството.
               
            
         Основания и основни доводи
      
      Предявен е иск по член 268 ДФЕС за присъждане на обезщетение въз основа на извъндоговорна отговорност за вреди, причинени на ищеца чрез две увреждащи деяния. Първото увреждащо деяние според ищеца е обработването от ответника на лични данни на ищеца, без да е давано съгласие от съд или независим административен орган, вследствие на събиране и извличане на данни от мобилни телефони и изтичане на информация от обкръжението на ищеца (увреждащо деяние № 1). Второто увреждащо деяние е изготвянето от ответника на официален доклад, в който се посочва, че ищецът е включен в т. нар. „Мафиотски списъци“ („Mafiánsky zoznamy“).
      Ищецът изтъква две основания в подкрепа на иска.
      
                  1.
               
               
                  Първо основание: ответникът е действал незаконосъобразно, допускайки изтичане на лични дани на ищеца, с които е разполагал и за които е носел отговорност по член 38, параграф 7 от Регламент № 2016/794 (1). При изтичането на данни от защитени мобилни телефони са нарушени права, закриляни от Хартата на основните права на Европейския съюз, и предвид съществуващата причинно-следствена връзка с увреждащо деяние № 1 е нанесена неимуществена вреда, която ищецът оценява на 50 000 EUR.
               
            
                  2.
               
               
                  Второ основание: включването на ищеца в т.нар. „Мафиотски списъци“ („Mafiánsky zoznamy“) — които не се регулират от никаква уредба, нито в правото на Съюза, нито в националното право, било на Словашката република или на държавите членки на Европейския съюз — съставлява явно нарушение, а именно незаконосъобразно обработване на лични данни. С тези списъци грубо се нарушават права, закриляни от Хартата на основните права на Европейския съюз, с оглед на практиката на Съда на Европейския съюз и на Европейския съд по правата на човека. Предвид съществуващата причинно-следствена връзка с увреждащо деяние № 2 е нанесена неимуществена вреда, която ищецът оценява на 50 000 EUR.
               
            
         (1)  Регламент (ЕС) 2016/794 на Европейския парламент и на Съвета от 11 май 2016 година относно Агенцията на Европейския съюз за сътрудничество в областта на правоприлагането (Европол) и за замяна и отмяна на решения 2009/371/ПВР, 2009/934/ПВР, 2009/935/ПВР, 2009/936/ПВР и 2009/968/ПВР на Съвета.